NK Đakovo

**NK Đakovo** je nogometni klub iz grada Đakova.

## Historija
Nogomet u gradu Đakovu se organizirano počeo igrati još davne 1908. godine u okviru sekcije Hrvatskog sokola. Tijekom idućih godina, sve do završetka 2. svjetskog rata, u Đakovu je djelovalo ukupno petnaestak nogometnih klubova u raznim vremenskim razdobljima. 
Po završetku 2. svjetskog rata, 1945. godine osniva se Fiskulturno društvo Sloboda, koje kasnije mijenja ime u SD Sloboda i koje nastavlja nogometnu tradiciju u Đakovu. Nekoliko godina kasnije, točnije 1950. godine osniva se SD Mladost, koje 1954. godine mijenja ime u ĐŠK - Đakovački Športski klub. 
Kako tijekom svoga djelovanja oba kluba nisu ostvarila značajnije rezultate, pokrenuta je inicijativa za za spajanjem Slobode i ĐŠK-a u jedan, jači i organiziraniji nogometni klub koji će dostojno predstavljati Đakovo. Na poslijetku je dogovoreno da se slabije plasirani klub rasformira, a potom  da članovi istoga kolektivno pristupe drugom klubu. 
Dana 9. veljače 1962. godine ĐŠK na redovnoj godišnjoj skupštini donosi zaključak o ukidanju društva i pripajanju Slobodi, dok potom dana 11. veljače 1962. godine, na svojoj godišnjoj skupštini, SD Sloboda mijenja ime u **NK Jedinstvo Đakovo**. 
Navedeni datum uzima se kao službeni datum osnivanja kluba. 
NK Jedinstvo pod istim imenom djeluje sve do 1989. godine, kada se nakratko imenu kluba dodaje sponzorsko ime **NK Jedinstvo - RAD**, da bi se potom 1992. godine ime kluba promijenilo u **NK Đakovo**. U natjecateljskoj sezoni 1992./93. klub nastupa pod sponzorskim imenom **NK Đakovo - Energa**, a u iduće dvije sezone također pod sponzorskim imenom **NK Đakovo - Certissa**.

27. lipnja 2012. ujedinio se sa svojim rivalom Croatijom u novi klub NK Đakovo Croatia.

## NK Jedinstvo Đakovo do 1992.
Odmah po osnivanju Jedinstvo postiže zapaženije rezultate i već iste sezone postaje prvak Osječkog nogometnog podsaveza, te kroz kvalifikacije ostvaruje ulazak u viši rang natjecanja.  
Potom 1964. godine juniorska momčad osvaja prvo mjesto  i kup u Juniorskom prvenstvu podsaveza.  
1969. godine juniori Jedinstva kao najbolji amaterski sastav Slavonije odlaze u Zagreb na završnicu Amaterskog prvenstva Hrvatske gdje u srazu s juniorima NK Troglav Livno, NK Lokomotiva Rijeka i NK Elektrostroj Zagreb bivaju najbolji i postaju amaterski prvaci Hrvatske. 
Isti uspjeh juniori Jedinstva ostvaruju i 1974. godine kada ponovo postaju amaterski prvaci Hrvatske, ovog puta na završnom turniru u Đakovu na kojem su još sudjelovali juniori NK Dinara Knin, NK Rudar Labin i NK Varteks Varaždin. 
Seniorska momčad najveći uspjeh ostvaruje 1977. godine kada postaju prvaci Podravske skupine Slavonske nogometne lige, no u kvalifikacijama za ulazak u Hrvatsku ligu (tada 3. rang) igraju protiv NK Slavonija Požega te ne uspjevaju izboriti prolazak (4:2, 0:0), tako da sve do osnutka HNL-a nastavljaju natjecanje u 4. rangu.

## NK Đakovo u HNL-u
Stvaranjem samostalne države, u prvoj natjecateljskoj sezoni unutar Hrvatskog nogometnog saveza koja se zbog ratnih zbivanja odigravala u proljeće i ljeto 1992. godine, NK Đakovo, poput ostalih klubova s područja Slavonije  nije dobilo mogućnost nastupa u istoj, jer iz sigurnosnih razloga niže lige za navedeno područje nisu mogle biti formirane, niti se natjecanje u njima moglo normalno odvijati. 
Tijekom iste sezone stadion NK Đakovo u nekoliko prvenstvenih utakmica 1. HNL ugostio je slavonske prvoligaše NK Osijek i HNK Cibalia Vinkovci koji zbog ratnih zbivanja nisu bili u mogućnosti odigravati domaće utakmice na svojim stadionima.   
U sezoni 1992./93. NK Đakovo (tada pod imenom "NK Đakovo-Energa") nastupa u 3. HNL - Istok, gdje u borbi za prvo mjesto i plasman u 2. HNL gubi bitku s gradskim rivalom NK Croatijom. 
Već iduće sezone, 1993./94. igrači NK Đakova (ovoga puta pod imenom "NK Đakovo-Certissa") postaju prvaci 3. HNL - Istok ispred NK Slavonija Požega te ostvaruju povijesni plasman u 2. HNL - Sjever. 
U naredne tri natjecateljske sezone, od 1994./95. do 1996./97., đakovčani postižu osrednje plasmane u 2. HNL - Sjever, dok na kraju natjecateljske sezone 1997./98. zbog reorganizacije natjecanja ispadaju u 3. HNL - Istok. 
Sezona 1998./99. donosi mnoge nevolje klubu, koji zbog besparice i nesređenog stanja unutar samog kluba (koje je prijetilo čak i gašenjem istoga) cijelu sezonu nastupa s juniorskom momčadi, te u 32 prvenstvena kola ostvaruje tek jedan neodlučeni rezultat i osvaja 1 bod, koji im kasnije biva oduzet zbog nepravilnosti u radu kluba, tako da na neki način postižu neslavan rekord u HNL-u. 
U sezoni 1999./2000. klub se konsolidira te relativno uspješno nastupa u 1. ŽNL Osječko-baranjske županije, gdje osvaja 3. mjesto, da bi već u narednoj sezoni osvojio 1. mjesto i promociju u viši rang, natrag u 3. HNL - Istok. 
Idućih 5 sezona klub relativno uspješno nastupa u 3. HNL - Istok, da bi u sezoni 2005./06. usprkos osvojenom 9. mjestu zbog ponovne reorganizacije natjecanja u HNL-u ispao u 4. HNL - Istok. 
U idućoj sezoni NK Đakovo osvaja 3. mjesto u 4. HNL - Istok, da bi potom u sezoni 2007./08. ponovo osvojio prvo mjesto i sukladno tome povratak u 3. HNL - Istok.

## NK Đakovo u Hrvatskom nogometnom kupu
U natjecanju za Hrvatski nogometni kup NK Đakovo do sada nije imao zapaženijih rezultata i uspjeha. 
U prvom natupu u sezoni 1993./94. bolji je u šesnaestini završnice bio prvoligaš NK Inker Zaprešić, a dvije sezone kasnije i HNK Dubrovnik. 
U sezoni 2006./07. NK Đakovo je na domaćem terenu imalo veliku šansu izbaciti iz daljnjeg natjecanja HNK Rijeku jer su velik dio utakmice vodili rezultatom 1:0, no na kraju je ipak presudilo neiskustvo tada relativno mlade momčadi.
U sezoni 2007./08. NK Đakovo postiže svoj najveći uspjeh u hrvatskom nogometnom kupu ulaskom u osminu završnice, gdje je bolji bio prvoligaš NK Zagreb.

## Dres
Tradicionalno, dres NK Đakovo je kombinacija crvene i plave boje. Plavo-bijela je bila boja SD Slobode, a crveno-bijela ĐŠK-a te je pri stvaranju NK Jedinstva odlučeno da nove boje kluba budu kombinacije boja navedenih klubova, crvena i plava. 
No tijekom godina i prilikom pojedinih sezona u HNL-u igrači su, zbog raznih razloga-pretežno financijskih, ponekad nastupali i u drugim kombinacijama, pretežno plavim i bijelim.

## Navijači
NK Đakovo je tradicionalno imalo veću navijačku podršku od gradskog rivala NK Croatije, što se najbolje vidjelo u sezoni 1994./1995. kada su oba kluba nastupala u 2. HNL i kada je prosjek gledatelja na domaćim utakmicama NK Đakova bio oko 700 gledatelja po utakmici, dok je na domaćim utakmicama NK Croatiu prosječno pratilo oko 250 gledatelja, a slična situacija je i danas. 

Prvi pokušaji organiziranog navijanja zabilježeni su krajem 80.-ih, te početkom i sredinom 90.-ih godina prošlog stoljeća kada je skupina mladića, uglavnom navijača Dinama i Hajduka s istočne tribine stadiona bodrila svoje nogometaše, no nikad se nisu uspjeli dogovoriti oko naziva navijačke skupine.

## Gradski rivali
U gradu postoji tradicionalno rivalstvo s NK Croatia Đakovo, mlađim gradskim klubom koji je tek stvaranjem HNL-a došao u isti rang natjecanja s NK Đakovom, a što se najbolje ogleda u njihovim međusobnim susretima u sezonama kada su nastupali u istom rangu. 
Trenutačno se oba kluba natječu u 3. HNL - Istok.

Pregled gradskih derbija u HNL-u:

1992./93.: Đakovo - Croatia -:-, -:- 
1994./95.: Đakovo - Croatia 2:1, -:- 
1995./96.: Đakovo - Croatia 0:2, 0:5 
1996./97.: Đakovo - Croatia 2:2, 1:5 
1997./98.: Đakovo - Croatia 2:4, 0:2  
2000./01.: Đakovo - Croatia 0:1, -:- 
2004./05.: Đakovo - Croatia 2:1, 0:1 
2005./06.: Đakovo - Croatia 2:0, 0:1 
2008./09.: Đakovo - Croatia 2:0, 0:1 
2009./10.: Đakovo - Croatia 2:1, 0:1 
2010./11.: Đakovo - Croatia 0:0, 2:0 
2011./12.: Đakovo - Croatia 1:0, 1:1

2012. ova su se dva gradska rivala trebala spojiti u jedna klub NK Đakovo Croatia.

## Statistika u prvenstvima Hrvatske

## Nastupi u Hrvatskom nogometnom kupu

**1993./94.**
* šesnaestina finala: NK Đakovo - NK Inker Zaprešić 2:3
* uzvratna utakmica: Inker Zaprešić - NK Đakovo  5:0
**1995./96.**
* šesnaestina finala: NK Đakovo - HNK Dubrovnik  2:3
* uzvratna utakmica: HNK Dubrovnik - NK Đakovo   5:0
**2006./07.**
* pretkolo: NK Dinamo Palovec - NK Đakovo 0:0, 3:4-11m
* šesnaestina finala: NK Đakovo - HNK Rijeka 1:2
**2007./08.**
* pretkolo: NK Đakovo - NK Mladost Ždralovi 5:0
* šesnaestina finala: NK Đakovo - NK Kamen Ingrad Velika 2:1
* osmina finala: NK Đakovo - NK Zagreb 0:7

## Uspjesi
* 3. HNL-istok: - prvak 1993./94.
* 3. HNL-istok: - drugo mjesto 2002./03.
* 4. HNL-istok: - prvak 2007./08.
* 1. ŽNL Osječko-baranjska - prvak 2000./01.

## Poznati igrači i treneri
* Ivan Grnja

## Izvor
* Rechner, S.: -Sloboda i ĐŠK u sportskom životu Đakova, Povijest sporta br. 80, Zagreb, 1989.
* Bijelić, B.: -100 godina nogometa u Đakovu (1908.-2008.), Muzej Đakovštine, Đakovo, 2008.
* www.rsssf.com
* www.nogos.info